b'\n_START_ARTICLE_\nTroopiline ookeaniline kliima\n_START_PARAGRAPH_\nTroopiline ookeaniline kliima on Alissovi kliimaklassifikatsiooni j\xc3\xa4rgi kliimat\xc3\xbc\xc3\xbcp, mis on iseloomulik ookeanide troopikas paiknevatele osadele. Et piirkonnas valitsevad aastaringselt passaadid, siis nimetatakse seda m\xc3\xb5nikord passaatkliimaks._NEWLINE_Troopilisele ookeanilisele kliimale on iseloomulikud m\xc3\xb5\xc3\xb5dukalt k\xc3\xb5rged \xc3\xb5hutemperatuurid, mis kasvavad suvel ekvaatori suunas temperatuurini +20 kuni +27\xc2\xb0\xd0\xa1. Talvel muutuvad k\xc3\xb5rgematel laiuskraadidel \xc3\xb5hutemperatuurid madalamaks ning ulatuvad kuni +10...+15\xc2\xb0\xd0\xa1._NEWLINE_Et atmosf\xc3\xa4\xc3\xa4r on ebastabiilne ja seal esineb inversioon, siis tekib palju r\xc3\xbcnk- ja kihtr\xc3\xbcnkpilvi, keskmine pilvisus on \xc3\xbcle 50%. Aga sademete hulk on suhteliselt v\xc3\xa4ike, v\xc3\xa4lja arvatud saarte tuulepealstel k\xc3\xbclgedel. N\xc3\xa4iteks Hawaii saarte hulka kuuluva Kauai saare tuulepealsel k\xc3\xbcljel on aasta keskmine sademete hulk umbes 12 000\xc2\xa0mm aastas, mille p\xc3\xb5hjuseks on niiskete \xc3\xb5humasside t\xc3\xb5us kirdek\xc3\xbcljel. Sama saare tuulealusel k\xc3\xbcljel on aasta keskmine sademete hulk vaid 560\xc2\xa0mm._NEWLINE_Avatud ookeanis on ilm tavaliselt kuiv, m\xc3\xb5nikord sajab n\xc3\xb5rka vihma. Harva sajab tugevat vihma seoses troopiliste ts\xc3\xbcklonite tegevusega.'